ธปท.เปิดทางแบงก์ปิดสาขา-เอทีเอ็มหากม็อบแรง
ธปท.ไฟเขียวแบงก์ปิดสาขา-ระงับขนย้ายเงินไปตู้เอทีเอ็มได้ทันทีหากม็อบรุนแรง
8 มี.ค. 2553

ธปท.ไฟเขียวแบงก์ปิดสาขา-ระงับขนย้ายเงินไปตู้เอทีเอ็มได้ทันทีหากม็อบรุนแรง
นายเกริก วณิกกุล รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย (ธปท.) เปิดเผยว่า ถ้าการชุมนุมเพื่อเคลื่อนไหวทางการเมืองของกลุ่มคนเสื้อแดงที่จะมีขึ้นในวันที่ 14 มี.ค.นี้ มีเหตุการณ์รุนแรง มีความเสี่ยงที่อาจจะทำให้ไม่ปลอดภัย หรืออาจจะสร้างความเสียหายแก่ทรัพย์สิน รวมถึงพนักงานของธนาคารพาณิชย์ ทั้งสำนักงานสาขา หรือกระบวนการขนส่งเงินไปที่ตู้เอทีเอ็ม ธนาคารพาณิชย์ทั้งระบบสามารถพิจารณาสั่งปิดหรือยกเลิกให้บริการได้ทันทีในกรณีฉุกเฉิน โดยเฉพาะในจุดที่มีความเสี่ยงอยู่ใกล้สถานที่ชุมนุม ซึ่งเรื่องนี้ธนาคารทราบอยู่แล้วว่าปิดได้โดยไม่ต้องขออนุญาตธปท.ก่อน แต่ให้ใช้วิธีรายงานธปท.ให้รับทราบในภายหลังได้
 



เกริก วณิกกุล
“ผมเชื่อว่าการดูแลด้านความปลอดภัย เป็นสิ่งที่แบงก์ทุกแห่งมีความเข้าใจดีอยู่แล้ว และทุกแห่งก็มีการเตรียมแผนรับมือไว้อย่างดีอยู่แล้ว”นายเกริกกล่าว 
นอกจากนี้ นายเกริก ยังเปิดเผยว่า ยังกล่าวว่า ขณะนี้ ธปท.ได้พิจารณาอนุมัติต่ออายุการให้บริการของศูนย์ประสานงานแก้ไขปัญหาการปล่อยสินเชื่อของธปท.ออกไปจนถึงสิ้นปี 2553 นี้ เพราะมองว่าน่าจะยังเป็นช่องทางที่มีประโยชน์ในการให้คำปรึกษากับประชาชน  สามารถช่วยสร้างความเข้าใจในการขอสินเชื่อ และบริการของธนาคารพาณิชย์ได้ รวมถึงยังเป็นช่องทางให้ประชาชนร้องทุกข์ในประเด็นปัญหาต่างๆ เกี่ยวกับบริการของธนาคารพาณิชย์ให้ธปท.รับทราบได้ด้วย จึงน่าจะให้ศูนย์ฯดำเนินการต่อไปจนถึงสิ้นปีนี้ จากเดิมที่จำเปิดให้บริการขอคำแนะนำในการขอสินเชื่ออยากลำบากในช่วงเวลาประมาณ 6 เดือน หรือสิ้นสุดในช่วงไตรมาสแรกปีนี้เท่านั้น 
“ที่ผ่านมาพบว่ามีประชาชนร้องเรียนผ่านศูนย์ฯเข้ามาเยอะ แสดงว่าศูนย์ฯยังมีบทบาทสร้างประโยชน์ให้กับประชาชนอยู่ ไม่ใช่เฉพาะเรื่องสินเชื่อเท่านั้น แต่รวมถึงเรื่องที่เกี่ยวข้องกับสถาบันการเงินทั้งหมดด้วย”นายเกริกกล่าว
ทั้งนี้ หากประชาชนมีข้อร้องเรียนการให้บริการของธนาคารพาณิชย์ หรือมีปัญหาเกี่ยวกับการให้สินเชื่อ สามารถร้องเรียนหรือปรึกษากับศูนย์ประสานงานแก้ไขปัญหาการปล่อยสินเชื่อของธปท.ได้ที่เบอร์ 02-283-5900 อัตโนมัติ 12 คู่สาย ซึ่งธปท.จัดเจ้าหน้าที่ไว้คอยให้คำปรึกษาโดยตรง เริ่มดำเนินการมาตั้งแต่เดือนพ.ค.ปี 2552